Jirko Malchárek

Ing. Jirko Malchárek (* 28. jún 1966, Jeseník, ČSSR) je bývalý slovenský automobilový pretekár a politik. V druhej vláde Mikuláša Dzurindu bol podpredseda vlády a minister hospodárstva.

 Život 
Jeho prvá manželka Aneta zahynula v apríli 2003 pri dopravnej nehode (v tom čase boli v rozvodovom konaní), stará sa o ich spoločného syna Christiána.

 Profesionálna kariéra 
 1989: absolvoval Strojnícku fakultu Slovenskej vysokej školy technickej v Bratislave
 19891991: Dopravný podnik mesta Bratislavy, asistent riaditeľa
 1991: Úrad splnomocnenca vlády SR pre automobilový priemysel a konverziu špeciálnej výroby
 19931998: VSŽ, Selecta Praha, s.r.o. – riaditeľ slovenského zastúpenia
 19951998: konateľ a majiteľ Malchárek Racing, s.r.o.

 Športová kariéra 
Jedenásť rokov bol reprezentantom Slovenska v automobilovom športe. Je spoluzakladateľom a prezidentom Občianskeho združenia za bezpečnosť cestnej premávky (BECEP) a Občianskeho združenia Športom proti drogám. Je čestným prezidentom klubu F1 Slovensko.

 Politická činnosť 
 19982002: zvolený za poslanca národnej rady za Stranu občianskeho porozumenia
 20022005: zvolený v parlamentných voľbách v roku 2002 za poslanca národnej rady za Alianciu nového občana. Bol podpredsedom Výboru NR SR pre hospodárstvo, privatizáciu a podnikanie a Výboru NR SR na kontrolu použitia informačno-technických prostriedkov a členom Výboru NR SR pre nezlučiteľnosť funkcií.
 4. októbra 2005 bol vymenovaný prezidentom Ivanom Gašparovičom za podpredsedu vlády a ministra hospodárstva SR
 do 11. septembra 2005: podpredseda Aliancie nového občana (ANO) pre mimoekonomické oblasti
 na mimoriadnom kongrese ANO 11. septembra 2005 bol vylúčený zo strany
 22. január 2006: spoločne s ministrom školstva Františkom Tóthom a bývalou štátnou tajomníčkou ministerstva zdravotníctva Alexandrou Novotnou ohlásili založenie novej politickej strany liberálnej orientácie pod názvom NÁDEJ

 Rozkol v ANO 

V auguste 2005, potom ako na verejnosť prenikli informácie o tom, že predseda ANO Pavol Rusko si už v čase keď bol ministrom hospodárstva, požičal 100 miliónov korún od podnikateľa podnikajúcom v jeho rezorte (kauza Zmenky) požiadal Jirko Malchárek a spolu s ním ďalší Ruska, aby odstúpil. Rusko demisiu podať odmietol, na čo ho na návrh premiéra Dzurindu z funkcie odvolal prezident. Rusko požiadal Dzurindu o odvolanie „neposlušných“ ministrov za ANO z vlády (Malchárka). Premiér to odmietol urobiť a koaličné strany vylúčili ANO z koalície a koaličná zmluva tak fakticky zanikla. Poslanecký klub ANO sa rozštiepil na malú skupinku „verných“ Pavlovi Ruskovi a väčšinu „rebelov“ vedených predsedom poslaneckého klubu Ľubomírom Lintnerom, medzi ktorých sa zaradil aj Malchárek. Následne delegáti mimoriadneho kongresu ANO v Žiline, zvolaného na 11. septembra 2005, odsúhlasili zmenu stanov a vylúčili zo strany piatich podpredsedov a poslancov, ktorí sa postavili na stranu Lintnera.

 Kauza Gorila 

V decembri 2011 boli zverejnené dokumenty SIS s názvom Gorila, v ktorých sú zaznamenané odposluchy stretnutí politikov a finančných skupín. Odhaľujú mnohé okolnosti ohľadom privatizácie a provízií. Jednou z hlavných postáv v kauze je aj Jirko Malchárek, ktorý vtedy pôsobil vo funkcii ministra hospodárstva – jeho meno sa v spise spomína najmenej 450-krát. Malchárek mal na províziách zo štátnych obchodov pre seba získať niekoľko sto miliónov korún, tvrdí kniha Gorila od investigatívneho novinára Toma Nicholsona.

 Referencie 

 Iné projekty 

 Externé odkazy 
 Jirko Malchárek na stránke osobnosti.sk

Kategória:Slovenskí automobiloví pretekári
Kategória:Slovenskí politici
Kategória:Politici ANO
Kategória:Politici SOP
Kategória:Ministri hospodárstva Slovenskej republiky
Kategória:Podpredsedovia vlády Slovenska
Kategória:Poslanci NR SR (1998 – 2002)
Kategória:Poslanci NR SR (2002 – 2006)
Kategória:Absolventi Strojníckej fakulty Slovenskej technickej univerzity v Bratislave
Kategória:Slovenské osobnosti českého pôvodu
Kategória:Osobnosti z Jeseníka